— Стасункі гэтыя надзвычай прыемныя, ніякіх непаразуменняў ніколі ў нас не ўзнікае. Заключаюцца дамовы, кожны бок бярэ на сябе пэўныя абавязкі, мы лёгка знаходзім агульную мову — і разам робім цікавы праект. Хаця гадоў дзесяць таму працаваць з музеямі было надзвычай складана. Відавочна, стаўленне музейнай супольнасці да беларускага авангарду змянілася, і замест насцярожанасці прыйшла зацікаўленасць. Прычым гэта тычыцца не толькі сталіцы, але і рэгіёнаў: я лічу няправільным канцэнтраваць сваю дзейнасць толькі ў Мінску. Балазе, і за яго межамі процьма добрых музеяў і галерэй з цудоўнымі экспазіцыйнымі магчымасцямі — напрыклад, у Буда-Кашалёве, Чырвоным Беразе, Гомеле, Віцебску, Полацку. Там ужо адбыліся выставы Акулава і будуць ладзіцца выставы іншых мастакоў-авангардыстаў.